b"\n_START_ARTICLE_\nDetroit Pistons\n_START_SECTION_\nAjalugu\n_START_PARAGRAPH_\nKlubi algaastatel m\xc3\xa4ngis meeskond NBL liigas Fort Wayne Zollner Pistonsi nime all. Kodusaaliks oli North Side High School. 1948 muudeti klubi nimi Fort Wayne Pistonsiks ja hakati v\xc3\xb5istlema uues liigas Basketball Association of America. Klubi omanik Fred Zollner sai NBA n\xc3\xb5usse ja klubi v\xc3\xb5eti vastu NBA-sse. Juba 1955 ja 1956 j\xc3\xb5uti NBA finaalidesse, kuid m\xc3\xb5lemad kaotati.\n_START_SECTION_\n1950.\xe2\x80\x931970. aastad\n_START_PARAGRAPH_\n1957. aastal kolis klubi Detroiti, kuna see oli suurem, ja hakkas kandma nime Detroit Pistons. Selles linnas polnud varem elukutseliste korvpallimeeskonda olnud._NEWLINE_1960. ja 1970. aastatel oli klubi \xc3\xbcsna n\xc3\xb5rk. Siis ei v\xc3\xb5idetud \xc3\xbchtegi divisjoni ega konverentsi meistri tiitlit. Tolle aja parimad m\xc3\xa4ngijad olid Dave DeBusschere, Dave Bing ja Bob Lanier. DeBusschere oli omal ajal NBA noorim m\xc3\xa4ngija. 1968 vahetati DeBusschere v\xc3\xa4lja Howard Komivesi ja Walt Bellamy vastu, kuid m\xc3\xb5lemad mehed olid oma karj\xc3\xa4\xc3\xa4ri l\xc3\xb5pul. Dave Bing ja Bob Lanier tegid h\xc3\xa4id m\xc3\xa4nge, kuid ainult nemad ei suutnud meeskonda \xc3\xbcleval hoida.\n_START_SECTION_\n1980. aastad\n_START_PARAGRAPH_\n1980. aastal alustati kaotustega ja muuhulgas tehti NBA rekord: kaotati 21 m\xc3\xa4ngu j\xc3\xa4rjest._NEWLINE_Suuremad saavutused algasid 1981. aastal, kui osteti Isiah Thomas. Samuti osteti keskm\xc3\xa4ngija Bill Laimbeer Cleveland Cavaliersist ja Vinnie Johnson Seattle Supersonicsist._NEWLINE_1984. aasta v\xc3\xa4ljalangemism\xc3\xa4ngudes kaotati 5 raskes m\xc3\xa4ngus New York Knicksile. J\xc3\xa4rgmisel aastal v\xc3\xb5itis v\xc3\xa4ljalangemism\xc3\xa4ngudes Boston Celtics Detroiti \xc3\xbclekaalukalt. Pistons t\xc3\xa4iendas oma ridu, ostes Joe Dumarsi. 1986. aasta 'v\xc3\xa4ljalangemism\xc3\xa4ngudes kaotati Atlanta Hawksile._NEWLINE_Seej\xc3\xa4rel muudeti m\xc3\xa4ngutaktikat: hakati palju agressiivsemalt m\xc3\xa4ngima. See t\xc3\xb5i ka edu. Detroit palkas kolm uut vabaagenti: John Salley, Dennis Rodmani ja Utah Jazzist Adrian Dantley. 1987. aastal j\xc3\xb5uti Idakonverentsi finaali, kus oldi vastamisi Boston Celticsiga. M\xc3\xa4ngude seeria l\xc3\xb5ppes 4:3. Eelviimase m\xc3\xa4ngu v\xc3\xb5itis kodus Detroit, aga Bostonis j\xc3\xa4\xc3\xa4di v\xc3\xb5\xc3\xb5rsil alla._NEWLINE_1988. aasta oli Detroitile suurep\xc3\xa4rane. V\xc3\xb5ideti keskdivisjon ja konverentsi tiitli p\xc3\xa4rast tuli kokku minna Boston Celticsiga, keda nad seekord 4:2 v\xc3\xb5itsid. Finaalis mindi kokku Los Angeles Lakersiga, kelle rivistuses olid sellised mehed nagu Magic Johnson, James Worthy ja Kareem Abdul-Jabbar. Detroitil \xc3\xb5nnestus v\xc3\xb5ita 4:2. Isiah Thomas viskas NBA finaalide rekordi, tehes 25 punkti kolmandal veerandajal. Sealjuures m\xc3\xa4ngis ta vigastatud pahkluuga._NEWLINE_Hooajal 1988/89 v\xc3\xb5ideti 63 m\xc3\xa4ngu ja NBA finaalis mindi taas vastamisi Lakersiga. Seekord v\xc3\xb5itis Detroit \xc3\xbclekaalukalt 4:0 ja tuli esimest korda NBA meistriks. Joe Dumars valiti finaalide v\xc3\xa4\xc3\xa4rtuslikemaks m\xc3\xa4ngijaks.\n_START_SECTION_\n1990. aastad\n_START_PARAGRAPH_\nDetroit kaitses oma tiitlit 1990. aastal. P\xc3\xa4rast 59 v\xc3\xb5itu hooajal ja keskdivisjoni v\xc3\xb5itu mindi Idakonverentsi finaalis vastamisi kuulsa Chicago Bullsiga. Detroit v\xc3\xb5itis 4:3, viimase m\xc3\xa4ngu 93:74. NBA finaali vastaseks oli Portland Trail Blazers. P\xc3\xa4rast kahe m\xc3\xa4ngu kaotust kodus The Palace Of Auburn Hillsis v\xc3\xb5ideti v\xc3\xb5\xc3\xb5rsil k\xc3\xb5ik 3 j\xc3\xa4rjestikust m\xc3\xa4ngu. Viimase m\xc3\xa4ngu viimasel veerandajal oli seis 90:83 Portlandi kasuks, aga Detroit tegi v\xc3\xb5imsa l\xc3\xb5puspurdi ja l\xc3\xa4ks ette 92:90. Viimasel sekundil tabas kaugviske Vinnie Johnson ja Detroit v\xc3\xb5itis oma teise j\xc3\xa4rjestikuse NBA meistri tiitli. Isiah Thomas nimetati finaalide v\xc3\xa4\xc3\xa4rtuslikemaks m\xc3\xa4ngijaks. _NEWLINE_1991. aastal j\xc3\xa4i meeskonna arvele Idakonverentsi teine koht. Konverentsi finaalis kaotati kuivalt 0:4 Chicago Bullsile. \xc3\x9cheks p\xc3\xb5hjuseks v\xc3\xb5ib nimetada seda, et klubi liiderm\xc3\xa4ngijatel oli palju vigastusi. Hooaeg 1993/94 oli Detroitile samuti halb, sest v\xc3\xb5ideti ainult 20 m\xc3\xa4ngu ja kaotati koguni 60. See halb hooaeg viis meeskonnast palju m\xc3\xa4ngijaid. Teiste hulgas lahkus Dennis Rodman. 1996. aastal v\xc3\xb5ideti 46 m\xc3\xa4ngu.\n_START_SECTION_\n2000. aastad\n_START_PARAGRAPH_\nP\xc3\xa4rast NBA v\xc3\xa4ljalangemism\xc3\xa4ngude kaotamist valiti meeskonna presidendiks kunagine klubi t\xc3\xa4ht Joe Dumars. T\xc3\xa4nu temale toodi meeskonda Ben Wallace, Chucky Atkins ja Grant Hill, k\xc3\xb5ik kolm kohe algrivistusse. Wallace mitmekordseks NBA parimaks kaitsem\xc3\xa4ngijaks just Detroiti abiga, Hill aga m\xc3\xa4ngis k\xc3\xb5igest 47 m\xc3\xa4ngu vigastuse t\xc3\xb5ttu._NEWLINE_P\xc3\xa4rast hooaega 2000/01 vallandas president Joe Dumars meeskonna peatreeneri George Irvine'i ja asemele v\xc3\xb5ttis Rick Carlisle'i. Carlisle aitas meeskonna 50 v\xc3\xb5iduni hooajal. 2002. aasta suvel palkas Dumars vabaagendi Chauncey Billupsi, Richard Hamiltoni klubist Washington Wizards ja Tayshaun Prince'i Kentuckyst. K\xc3\xb5ik nad on 2008. aasta seisuga p\xc3\xb5hiviisikus ja mitmekordsed NBA t\xc3\xa4htede koondise m\xc3\xa4ngijad. Detroit j\xc3\xb5udis Idakonverentsi finaali, kus aga kaotas New Jersey Netsile 0:4. Hooaja l\xc3\xb5pus lahkus Rick Carlisle klubi peatreeneri kohalt._NEWLINE_Pistons ostis 2004. aasta veebruaris Rasheed Wallace'i Portland Trail Blazersist. Pistons v\xc3\xb5itis hooajal 54 m\xc3\xa4ngu ja kaotas 28, t\xc3\xa4pselt nagu aastal 1997. 2004. aasta v\xc3\xa4ljalangemism\xc3\xa4ngudes v\xc3\xb5ideti 3:1 Milwaukee Bucks ja 4:3 New Jersey Nets. P\xc3\xa4rast m\xc3\xa4nge Netsiga kohtuti Indiana Pacersiga, mille treener oli Detroiti eelmine treener Rick Carlisle. Indiana v\xc3\xb5ideti ja p\xc3\xa4\xc3\xa4seti finaali, kus kohtuti Los Angeles Lakersiga, kes oli v\xc3\xb5itnud kolm eelmist NBA meistri tiitlit. Lakersi algviisikusse kuulusid tollal Shaquille O'Neal, Kobe Bryant, Gary Payton ja Karl Malone. Peatreener oli Phil Jackson, kes viis Chicago Bullsi 6 meistritiitlini. Detroiti algviisikus olid Ben Wallace, Rasheed Wallace, Chauncey Billups, Tayshaun Prince ja Richard Hamilton. Detroit Pistons v\xc3\xb5itis Lakersi 4:1 ja tuli kolmandat korda NBA meistriks. Chauncey Billups valiti finaalide k\xc3\xb5ige v\xc3\xa4\xc3\xa4rtuslikumaks m\xc3\xa4ngijaks._NEWLINE_J\xc3\xa4rgmisel hooajal lahkusid meeskonnast m\xc3\xb5ned t\xc3\xa4htsad m\xc3\xa4ngijad, teiste hulgas Corliss Williamson. Detroit tegi hea hooaja, v\xc3\xb5ites taas 54 m\xc3\xa4ngu. 2005. aasta v\xc3\xa4ljalangemism\xc3\xa4ngudes v\xc3\xb5ideti lihtsalt Philadelphia 76ers, p\xc3\xa4rast seda Indiana Pacers 4:2. Idakonverentsi finaalis kohtuti Miami Heatiga, kes v\xc3\xb5ideti 4:3. NBA finaalis saadi kokku San Antonio Spursiga, kellele aga kaotati. P\xc3\xa4rast NBA finaali lahkus meeskonnast peatreener Larry Brown terviseprobleemide t\xc3\xb5ttu. Detroit palkas meeskonda juhendama Flip Saundersi._NEWLINE_Hooajal 2005/06 p\xc3\xbcstitas Detroit Pistons uue klubi rekordi, kui v\xc3\xb5ideti 64 m\xc3\xa4ngu ja kaotati vaid 18. Neli klubi m\xc3\xa4ngijat, Chauncey Billups, Richard Hamilton, Rasheed Wallace ja Ben Wallace nimetati NBA t\xc3\xa4htede meeskonda ja treener Flip Saunders Idakonverentsi peatreeneriks. 2006. aasta v\xc3\xa4ljalangemism\xc3\xa4ngudes l\xc3\xbclitati v\xc3\xa4lja Milwaukee Bucks. Teises ringis, kui kohtuti Cleveland Cavaliersiga, j\xc3\xa4\xc3\xa4di 3:2 taha, kuid l\xc3\xb5puks v\xc3\xb5ideti. Idakonverentsi finaalis kaotati Miami Heatile, kes tuli samal aastal ka NBA meistriks._NEWLINE_2006. aasta suvel liitus Ben Wallace Chicago Bullsiga. Tema eest maksti Detroit Pistonsi ajaloos k\xc3\xb5ige kallimat hinda: 48 miljonit dollarit. Wallace'i asemele osteti Nazr Mohammed ja 2007. aasta jaanuaris Chris Webber. Detroit v\xc3\xb5itis 2007. aasta v\xc3\xa4ljalangemism\xc3\xa4ngudes Orlando Magicu 4:0. P\xc3\xa4rast seda v\xc3\xb5ideti Chicago Bulls. Idakonverentsi finaalis kohtuti Cleveland Cavaliersiga ja nende vastu v\xc3\xb5ideti kaks esimest m\xc3\xa4ngu, kuid \xc3\xbclej\xc3\xa4\xc3\xa4nud kaotati. P\xc3\xa4rast Webberi lahkumist meeskonnast sai endale algviisiku koha Antonio McDyess. _NEWLINE_J\xc3\xa4rgmine, 2007/08 hooaeg l\xc3\xa4ks samuti h\xc3\xa4sti. V\xc3\xb5ite oli 59 ja kaotusi 23. NBA v\xc3\xa4ljalangemism\xc3\xa4ngude avaringis v\xc3\xb5ideti Philadelphia 76ers 4:2. Edasi v\xc3\xb5ideti Orlando Magic 4:1 ja p\xc3\xa4\xc3\xa4seti Idakonverentsi finaali Boston Celticsi vastu, mis kaotati 2:4._NEWLINE_Hooaja l\xc3\xb5ppedes vallandas klubi m\xc3\xa4ned\xc5\xbeer Joe Dumars Flip Saundersi, kelle k\xc3\xa4e all oli Detroit 3 aastat j\xc3\xa4rjest l\xc3\xb5petanud Idakonverentsi finaalis. 10. juunil 2008 kinnitati uueks peatreeneriks Michael Curry. P\xc3\xa4rast esimest kahte m\xc3\xa4ngu, 4. novembril liitus klubiga NBA \xc3\xbcks parimaid tagam\xc3\xa4ngijaid Allen Iverson. Iverson vigastas end hooaja keskel ja j\xc3\xa4ttis hooaja pooleli. 2008/2009 hooaeg ei kujunenud meeskonnal aga edukaks. \xc3\x9cle pika aja ei j\xc3\xb5udnud meeskond 50 v\xc3\xb5iduni: 39:43. Pistons j\xc3\xb5udis napilt v\xc3\xa4ljalangemism\xc3\xa4ngudele, kus kaotas 0:4 p\xc3\xb5hihooaja v\xc3\xb5itnud Cleveland Cavaliersile._NEWLINE_2009. aasta suvel liitus meeskonnaga uuesti kunagine klubi staar Ben Wallace. Hooaeg kulges Pistonsil vaevaliselt. Teist hooaega j\xc3\xa4rjest ei suudetud v\xc3\xb5ita rohkem kui kaotada ning NBA v\xc3\xa4ljalangemism\xc3\xa4ngudele ei j\xc3\xb5utud. Hooaeg l\xc3\xb5petati k\xc3\xb5igest 27 v\xc3\xb5iduga ja 55 kaotusega. Nii halb n\xc3\xa4itaja oli Pistonsil viimati 1994. aastal."